b'\n_START_ARTICLE_\nBerkeley Open Infrastructure for Network Computing\n_START_SECTION_\nHist\xc3\xb2ria\n_START_PARAGRAPH_\nBOINC fou originalment desenvolupat per administrar el projecte SETI@home._NEWLINE_El client de SETI original era un programa dissenyat exclusivament per SETI@home. Com un dels primers projectes de computaci\xc3\xb3 distribu\xc3\xafda, mai no fou dissenyat amb nivells alts de seguretat. Alguns membres intentaven enganyar el projecte per guanyar m\xc3\xa9s "cr\xc3\xa8dits", mentre altres simplement enviaven resultats totalment falsos. BOINC fou dissenyat, en part, per combatre aquesta bretxa en la seguretat._NEWLINE_El projecte BOINC comen\xc3\xa7\xc3\xa0 al febrer del 2002 i la seva primera versi\xc3\xb3 fou publicada el 10 d\'abril del 2002. El primer projecte basat en BOINC fou Predictor@home, llan\xc3\xa7at el 9 de juny del 2004.\n_START_SECTION_\nInterf\xc3\xadcie d\'usuari\n_START_PARAGRAPH_\nBOINC pot ser controlat a dist\xc3\xa0ncia mitjan\xc3\xa7ant crides a procediment remot (RPC), des de la l\xc3\xadnia d\'ordres, o des de l\'administrador de compte de BOINC._NEWLINE_El Manager de BOINC actualment compta amb 2 modes de "vista": La Vista Avan\xc3\xa7ada (Advanced View) i la GUI Simplificada (Simplified GUI). La Vista Grid fou esborrada des de la versi\xc3\xb3 6.6.x per ser redundant._NEWLINE_L\'aparen\xc3\xa7a de la GUI Simplificada pot ser personalitzable mitjan\xc3\xa7ant skins i cada usuari pot fer el seu propi disseny.\n_START_SECTION_\nProgramari\n_START_PARAGRAPH_\nEl programari requerit per donar temps de proc\xc3\xa9s (prestar la unitat de processament), ha de ser descarregat des de la p\xc3\xa0gina oficial de BOINC, on es pot elegir la plataforma de la desc\xc3\xa0rrega i el tipus d\'arquitectura que posseeixi el maquinari. Tamb\xc3\xa9 es pot disposar del codi font del programari client, per modificar-lo a gust de l\'usuari._NEWLINE_Una vegada descarregat el programari, l\'usuari s\'ha de subscriure a un projecte segons sigui el seu inter\xc3\xa8s, tan sols registrant el seu correu electr\xc3\xb2nic i una contrasenya per accedir a les seves estad\xc3\xadstiques. En fer-ho, s\'obrir\xc3\xa0 una finestra al navegador i es podr\xc3\xa0 inscriure un grup d\'usuaris o personalitzar el compte en el projecte, per determinar el temps de funcionament o l\'espai de disc dur de qu\xc3\xa8 disposa el projecte en l\'equip de l\'usuari.\n_START_SECTION_\nProjectes que utilitzen la plataforma BOINC\n_START_PARAGRAPH_\nEls projectes s\xc3\xb3n independents. BOINC no controla ni d\xc3\xb3na suport a cap projecte.'